འདིར་ཁ་ཅིག་ན་རེ།རྫོགས་ཆེན་བོད་དུ་གདན་དྲངས་རྒྱུར་དགག་བྱ་མ་བྱས་པ་དང་།ཧཱ་ཤང་གི་ཅིག་ཅར་བའི་ལྟ་བ་བོད་དུ་རྩ་འཛུགས་མ་བཅུག་པ་ནི།གང་ཟག་ལ་ལྟོས་ནས་ཡིན་གྱི་ལྟ་བའི་དབང་གིས་མིན་པ་གཞུང་ལས་ཤེས་ནུས་ཤིང་།ཞེས་བབ་ཅོལ་དུ་སྨྲ་བར་བྱེད་དོ།།ཐོས་པའི་བྱ་སྤུ་མང་དུ་སྐྱེས་ཀྱང་རྣམ་པར་འབྱེད་པའི་བློ་གྲོས་ཀྱི་སྒྲོ་རྐང་ཆག་པའི་ཁ་མང་པ་ཁྱོད་རང་།ལྟ་སྒོམ་ཅིག་ཆར་བ་ཞིག་ཡིན་པ་ཙམ་གྱིས་གསང་སྔགས་རྫོགས་པ་ཆེན་པོ་དང་གཅིག་པར་འགྱུར་དགོས་ན་ཧ་ཅང་ཐལ་ཏེ།ལྟ་སྒོམ་ཅིག་ཆར་བའི་ཆོས་དང་གང་ཟག་གཉིས་ཀ་ཐ་ན་མདོ་ཉན་ཐོས་པའི་ལུགས་ལ་ཡང་ཡོད་པས།འོད་སྲུངས་དང་ཤཱ་རའི་བུ་སོགས་ལྟ་བ་ཅིག་ཆར་དུ་རྟོགས་ཏེ་སངས་རྒྱས་ཀྱི་སློབ་མར་གྱུར་ཚུལ་མདོ་དང་བསྟན་བཅོས་གཉིས་ཀར་གྲགས་པ་བཞིན་ནོ།།